
NARATIVNI IZVJEŠTAJ
o realizaciji protestnog skupa 

PRAVDA ZA ILIJU JURIŠIĆA

Protestni skup „Pravda za Iliju Jurišića“ održan  je 19. oktobra 2009. sa početkom u 13 sati na tuzlanskom Trgu Slobode. Prema slobodnoj procjeni izvještača sa ovog skupa, uprkos lošem vremenu i kiši, prisustvovalo mu je između 5 i 6 hiljada građana.

Medijsko praćenje
Činjenica da je ovaj skup izazvao veliko interesovanje medija svjedoči o njegovom značaju. Osim Televizije Tuzlanskog kantona, koja je direktno prenosila ovaj događaj, svoje ekipe na skupu imali su HTV1, TV Hajat, TV FBiH, BHT, TV Tuzla, TV Slon. Analiza medijske pokrivenosti ovog događaja pokazala je da su svoje izvještače na ovom skupu imale redakcije 18 medijskih kuća iz cijele Bosne i Hercegovine, ali i regiona.

Protestni skup „Pravda za Iliju Jurišića“ bio je direktan povod da odmah nakon skupa Tuzlu posjete tv ekipe B-92 iz Beograda i Aljazere koje su napravile prigodne reportaže. 

Izvještaji sa protetsnog skupa dobili su odgovarajući tretman u svim medijima na prostorima BiH, ali i susjednih zemalja kao što su Hrvatska i Srbija. Od ukupno 62 objavljena teksta u printanim medijima i na internet portalima samo su tri tekst imala negativan odnos prema ovom događaju, što je zanemarljivo  u odnosu na one koji su korektno izvještavali.

Podrška

Tokom održavanja protestnog skupa organizatoru su stigla pisma podrške Opštinskog vijeća Goražde i Opštinskog vijeća Ilijaš.

Organizatoru su se javili predstavnici kluba građana BiH iz Linca uz podršku protestu i molbu da im se dostavi materijal koji će im omogučiti za djelovanje u Austriji. Dostavljen im je tekst Otvorenog pisma sudionika protestnog skupa kojeg će potpisati građani BiH, privremeno zaposleni u ovom dijelu Asustrije, i koji će biti dostavljen relevantnim političkim subjektima zemlje u kojoj žive i rade.

Aktivnosti nakon protestnog skupa
Odmah nakon održavanja protestnog skupa Fondacija Istina Pravda Pomirenje, kao organizator, proslijedila je Otvoreno pismo sudonika protesta na adrese svih ambasada u BiH, Uredu OHR-a i OSC-a u BiH, ali i nadležnim institucijama Bosne i Hercegovine i Republike Srbije.

Prema informacijama sa kojima raspolaže Fondacija, već je reagovala Ambasada Republike Austrije i Otvoreno pismo proslijedila Ministarstvu vanjskih poslova Republike Austrije na dalje postupanje. Ministarstvo za ljudska prava i izbjeglice BiH pokrenulo je mehanizam monitoringa uslova u kojima je smješten Ilija Jurišić, a Ured Vijeća Evrope u Sarajevu pokrenuo je preko Komisije protiv tortutre Vijeća Evrope mehanizam međunarodne provjere odnosa organa pravosuđa Republike Srbije prema Iliji Jurišiću.
Na incijativu FIPP-a u Ljubljani je 3.novembra predsjednik Fondacije imao sastanak sa Jelkom Kacinom, izvjestiocem Evropskog parlamenta za Republiku Srbiju kome je uručen Monitoring izvještaj sudskog procesa u predmetu „Ilija Jurišić“ na osnovu čega je on odmah zatražio izjašnjavanje Ministarstva pravde Republike Srbije.

Monitoring izvještaj sudskog procesa u predmetu Ilija Jurišić upućen je na adrese 115 parlamentaraca Evropskog parlamenta angažovanih u komisijama i odmorima za ljudska prava i pravosuđe iz slijedećih zemalja: Malte, Grčke, Bugarske, Rumunije, Italije, Španije, Portugala, Finske, Francuske, Engleske, Belgije, Holandije, Njemačke, Austrije, Češke, Slovačke, Mađarske, Poljske i Švedske.

 Identičan izvještaj dostavljen  je Helsinškom komitetu za ljudska prava Kongresa SAD, Amnesti Internationalu, Human Rights Watch-u kao i ICTJ –Međunarodnom centru za tranzicionu pravdu.
Opšti zaključak
Sve navedeno potvrđuje svu opravdanost organizovanja ovog skupa jer je u najkritičnije vrijeme ponovo skrenuta pažnja na nevino osuđenog čovjeka i pokrenuti neki novi mehanizmi na njegovoj zaštiti. Dio marketinške kampanje i dalje je u funkciji (bilbordi) i podsjećaju odgovorne u ovoj državi da Ilija Jurišić još uvijek nije dobio adekvatnu zaštitu državnih organa Bosne i Hercegovine.

